આપણી રોજબરોજની જીવનશૈલી ખૂબ વ્યસ્ત થતી જાય છે જેને લીધે જમવા, આરામ કરવા અને વ્યાયામ કરવા માટેનો સમય અસ્તવ્યસ્ત થતો જાય છે. દિવસ દરમિયાન આપણે ખોરાક પણ ઝડપથી ખાઈ લઈએ છીએ. નિરાંતે બેસીને ચાવી ચાવીને ખાવાની ટેવ અને ધિરજ હવે ક્યાં કોઈમાં રહી છે. આખો દિવસ મોબાઈલ ફોન અને કોમ્પ્યુટરની સામે જ બેસીને વીતે છે. સૌ પાસે પોતપોતાના વહાનો છે, જેથી નજીકમાં નજીકની જગ્યાએ પણ સૌ કોઈ ચાલીને જવાનું ટાળે છે. આવી અનેક નાની મોટી સુવિધાઓ વધવાને લીધે સ્વાસ્થ્યમાં અસુવિધાઓ ભોગવવી પડતી હોય છે. જેને પરિણામે મહત્તમ લોકો સ્થુળકાય થતાં જાય છે. તેલયુક્ત અને મસાલેદાર આહાર લેવાય છે સામે જોઈએ એવી નિયમિત કસરત થતી નથી. ચરબીના થર જામતા જાય છે. અનેક દવાઓ તથા ઉપચારો કરવા છતાંય વધતી જતી ચરબી અને એની આડઅસરે સાથે આવતી બીમારીઓથી છૂટકારો ઝટ મેળવી શકાતો નથી. એવામાં જો કોઈ એવો ઉપચાર મળે જે તમારા ઘરમાં જ બલ્કે રસોડાંમાંથી જ અને એ પણ કોઈજ ખરાબ અસર થશે નહીં એવી સુનિશ્ચિતતા સાથે મળી જાય તો? તો તમે એનો સદઉપયોગ કરશોને? તો આવો એક એવા તેજાના વિશે ચર્ચા કરીએ જે આપણી ભારતીય વાનગીઓમાં સહજતાથી ઉમેરાઈ જઈને સ્વાદ અને સોડમમાં તો વધારો કરે જ છે પરંતુ સ્વાસ્થયને માટે પણ ખૂબ અકસીર છે.